Doložka finančných, ekonomických, environmentálnych vplyvov, vplyvov na zamestnanosť a podnikateľské prostredie

1.	Odhad na verejné financie

Predložený návrh nemá vplyv na verejné financie

 Navrhovaná nová úprava vnútornej organizačnej štruktúry detských domov bude financovaná z plánovaných finančných prostriedkov rozpočtovej kapitoly Ministerstva práce, sociálnych vecí a rodiny Slovenskej republiky na roky  2009 až 2011 a ako doplnkový zdroj budú využité finančné prostriedky štrukturálnych fondov, najmä Operačného programu Zamestnanosť a sociálna inklúzia a Regionálneho operačného programu. 
Úprava vnútornej organizačnej štruktúry detských domovov a ich organizačné členenie na domovy detí a centrá detí, sa ponecháva výlučne na úvahu a najmä možnosti zriaďovateľov, aj keď návrh zákona preferuje, v snahe o maximálnu atomizáciu starostlivosti v detských domovoch organizačné usporiadanie detského domova - domova detí. Je potrebné uviesť, že už v súčasnosti je takmer polovici všetkých detí poskytovaná starostlivosť mimo objektov detských domovov, teda v profesionálnych rodinách, rodinných domoch alebo bytoch. Zákon však umožňuje poskytovanie všetkých foriem starostlivosti o deti v centrách detí, ako aj domovoch detí, pričom starostlivosť vykonávaná v profesionálnej rodine má absolútnu prednosť  rovnako, ako aj v doteraz platnom zákone. 
Sprísnenie priestorových podmienok do 31. decembra 2012 sa bude týkať osobitne jedenástich detských domovov, v ktorých je cca 1000 detí. Zmeny sa dotknú najmä takzvaných „dojčenských ústavov“, teda detských domovov, do ktorých sú umiestňované deti s nariadenou ústavnou starostlivosťou vo veku do 3 rokov, a niekoľkých detských domovov s vysokou kapacitou sústredenou v jednom objekte, pričom tieto objekty sú už spravidla nevyhovujúce aj po technickej stránke a ich obnova by vyžadovala  vysoké investície (napr. DeD Veľké Kapušany  nevyhnutná obnova - kvalifikovaný odhad cca 25 mil. Sk, DeD Púchov).   
V súlade so súčasným znením zákona  by od 1. januára 2009 mali byť všetky deti do troch rokov, ktorých zdravotný stav nevyžaduje starostlivosť v špecializovanej skupine, umiestnené v profesionálnej rodine. Zároveň v súlade so súčasným znením zákona s účinnosťou 1. januára 2009 sa zdravotne postihnuté deti s nariadenou ústavnou starostlivosťou už nebudú umiestňovať do domovov sociálnych služieb, ale budú umiestňované do detských domovov. Úprava vnútornej organizačnej štruktúry detských domovov popri tom zvyšuje tlak na zriaďovateľov prispôsobiť tieto zariadenia ich novým úlohám a potrebám, avšak finančné krytie potrebných zmien /tieto boli zrejmé aj zo súčasného znenia zákona/ už bolo plánované v návrhu kapitálových výdavkov detských domovov na roky 2009 – 2011.  
Súbežne sa predpokladá aj financovanie zo štrukturálnych fondov EÚ, pričom v návrhu štátneho rozpočtu sú plánované aj finančné prostriedky potrebné na prípravu projektovej dokumentácie pre projekty, na ktoré budú zriaďovatelia detských domovov žiadať finančné prostriedky zo štrukturálnych fondov. 
Podrobnejší objem finančných prostriedkov plánovaných v návrhu štátneho rozpočtu na rok 2009 pre 79 štátnych detských domovov je nasledujúci: 
Z celkového rozpočtu 110 mil. Sk je vyčlenená suma 2,4 mil. Sk na spracovanie projektovej dokumentácie potrebnej na predloženie projektov zo štrukturálnych fondov a suma 32,5 mil. Sk je plánovaná na zabezpečenie vhodnejších priestorových podmienok pre deti v zariadeniach, ktoré sú umiestnené v nevhodných objektoch.  
Z vyššie uvedených dôvodov Ministerstvo práce, sociálnych vecí a rodiny Slovenskej republiky nepredpokladá žiadny ďalší vplyv na štátny rozpočet ako ten, ktorý už je obsahom návrhov štátneho rozpočtu pre roky 2009 až 2011. Pre úplnosť uvádzame, že alokácia finančných prostriedkov zo štrukturálnych fondov EÚ (Regionálny operačný program) na sociálnu infraštruktúru je vo výške cca 229,5 mil. EUR. (z toho pre rozvoj zariadení sociálnych služieb pre deti a zariadení sociálnoprávnej ochrany detí a sociálnej kurately je to suma cca 30 mil. EUR).
V prípadoch, ak budú projekty zo štrukturálnych fondov podporené, bude čiastka štátneho rozpočtu vyčlenená na prípravu projektovej dokumentácie refundovaná, spolufinancovanie zo štátneho rozpočtu pri realizácii projektov organizácií štátnej správy zo štrukturálnych fondov nie je v tomto prípade požadované.
	Zdrojové krytie výchovných a sociálnych programov  uvedené v bode 5. týkajúceho sa § 12 ods. 3 bude naďalej zabezpečované zo štátneho rozpočtu kapitoly Ministerstva práce, sociálnych vecí a rodiny Slovenskej republiky, ktoré má plánované finančné prostriedky  na  poskytovanie finančných príspevkov akreditovaným subjektom na vykonávanie opatrení sociálnoprávnej ochrany detí a sociálnej kurately podľa zákona na každý rok 50 mil. Sk. Uvedené finančné prostriedky boli v r. 2006 a 2007 čerpané na 75 %.  
Rozšírenie možnosti vykonávať resocializačné programy aj pre závislých na nelátkových závislostiach je iba zjednotením súčasného znenia zákona (podľa § 45 ods. 1 je to resocializačné stredisko pre drogovo závislých  a podľa § 63 ods. 1 je účelom resocializačného strediska aktivizovať.....dôsledky drogových a iných závislostí), aj špecifikáciu klientely v zákone si vyžiadali resocializačné strediská práve z dôvodu, že už takúto klientelu prijímajú. Takéto doplnenie nebude mať vplyv na nárast počtu klientov. Žiadne resocializačné stredisko nepočíta z rozšírením kapacity. 
S právnou úpravou v bode 37. týkajúceho sa § 48 ods. 4.  nevzniknú  žiadne príjmy resocializačného strediska. Resocializačné stredisko podľa návrhu bude môcť dohodnúť so zákonným zástupcom dieťaťa úhradu  za ošatenie  a obuv dieťaťa, ktoré doteraz poskytovalo bez úhrady, za ktorú nakúpi dieťaťu ošatenie, ktoré bude majetkom dieťaťa. Návrh má vyriešiť najmä situácie, keď rodičia dieťaťa majú neprimerané požiadavky na oblečenie a obuv dieťaťa (napr. značková obuv a ošatenie). 

2. Odhad vplyvov na obyvateľov, hospodárenie podnikateľskej sféry a iných 
     právnických osôb  
Navrhovaná právna úprava  nebude mať negatívny vplyv na obyvateľov, hospodárenie podnikateľskej sféry a právnických osôb

3. Odhad vplyvov na životné prostredie
Navrhovaná právna úprava  nebude mať negatívny vplyv na životné prostredie.
 
4. Odhad vplyvov na zamestnanosť
Navrhovaná právna úprava bude mať pozitívny vplyv na zamestnanosť z hľadiska udržateľnosti zamestnania a tiež z hľadiska zlepšenia šancí mladých dospelých na trhu práce.  

5. Odhad vplyvov na podnikateľské prostredie
Navrhovaná právna úprava nebude mať vplyv na podnikateľské prostredie.